Jocurile Olimpice: Un antrenor vaccinat cu AstraZeneca, testat pozitiv cu COVID-19 la sosirea în Japonia.
Un antrenor din lotul olimpic al Ugandei, care este vaccinat, a fost testat pozitiv cu noul coronavirus la sosirea în Japonia. Jocurile Olimpice de la Tokyo se vor desfășura în perioada 23 iulie – 8 august. Persoana găsită infectată a fost testată de două ori şi plasată în izolare.
Un antrenor din lotul Ugandei a fost testat pozitiv cu SARS-CoV-2, deși este vaccinat cu schema completă. Sâmbătă, lotul Ugandei, format din 9 sportivi, antrenori și oficiali, a ajuns în Japonia, pe aeroportul Narita, de lângă Tokyo. Antrenorul în cauză a fost testat de două ori și plasat în izolare. Între timp, ceilalți componenți ai lotului din Uganda au părăsit aeroportul cu destinaţia Osaka, unde se vor antrena înainte de Jocurile Olimpice, potrivit CNN. Presa niponă a transmis că toți reprezentanții lotului ugandez au fost vaccinați și au fost testați negativ în țara lor, înainte de a pleca spre Japonia. Persoana pozitivă este un antrenor, vaccinat cu AstraZeneca, precizează CNN. Comitetul Olimpic Ugandez a precizat că tehnicianul nu are simptome ale bolii Covid-19.